Lekblokswaai vir ekonomiese voerverbruik | Landbou
Die voerswaai wat soos 'n kinderswaai lyk. Aan die een kant is die voerbak vir hooi en aan die ander kant die een van HDPE- plastiek vir korrels (regs). Foto: Cherie van Wyngaardt
'n Voornemende beesboer van Limpopo het 'n plan bedink om die aanvullende voer vir sy diere ekonomies te laat benut. Die verskuifbare struktuur het plek vir twee lekke, word in die grond geanker en keer dat grootwild die blokke bykom en vertrap.
Mnr. Johan van Wyngaardt, wat staalstrukture oprig, se lekblokswaai herinner aan kinderswaaie van ouds. Dit bestaan uit twee A-raampote, 'n boonste dwarslat en mandjies van plaatgaas of gesweiste maasdraad aan weerskante vir lusern, hawer of hooi vir byvoeding.
Die struktuur van sowat 21 kg kan maklik verskuif word. Van Wyngaardt maak die raamwerk breed genoeg sodat twee blokke langs mekaar kan hang. Hy sny 'n basis van plaatmetaal so groot soos die blokke. 'n Gaatjie van sowat 12 mm word deur die middelpunt van die blok geboor.